Onteieningswetsontwerp weer oop vir kommentaarBennie van Zyl, hoofbestuurder van TLU SA. (Foto: Du Preez de Villiers) Die publiek word tans genooi om kommentaar te lewer op die onteieningswetsontwerp wat talle Suid-Afrikaners die josie in het. Dit kom nadat die omstrede wetsontwerp in September deur die Nasionale Vergadering goedgekeur is, maar weer na provinsiale vlak terugverwys is vir verdere insette. Die doel van die onteieningswetsontwerp is om die bestaande Onteieningswet van 1975 te herroep om ŉ gemeenskaplike raamwerk in ooreenstemming met die Grondwet te verskaf om die prosesse en prosedures vir die onteiening van eiendom deur staatsorgane te rig. TLU SA moedig nou alle Suid-Afrikaners aan om so gou moontlik op die uitnodiging te reageer en kommentaar te lewer. In ŉ verklaring sê Bennie van Zyl, die landbou-unie se hoofbestuurder, dit is totaal ongrondwetlik om iemand se eiendom sonder vergoeding van hom af weg te neem. “Wie wil geld in ŉ land belê waar daar ŉ wet is wat sê dat die staat jou grond mag vat sonder dat jy daarvoor vergoed word? Wil die Suid-Afrikaanse regering nóg ŉ Arabiese Lente skep waar hongersnood weens voedseltekorte algemeen is?” “Ons doen ŉ ernstige beroep op Suid-Afrikaners om op hierdie geleentheid te reageer,” sê Van Zyl. Hy sê grondonteiening sonder vergoeding is ongrondwetlik, rampspoedig vir die ekonomie, fataal vir voedselsekerheid en diefstal van elke Suid-Afrikaanse jong mens se toekoms. Skriftelike kommentaar moet teen 6 Maart 2023 ingedien word. Versoeke vir mondelingse voorleggings word ook nou gerig – TLU SA se eiendomskomitee is reeds besig om inligting vir hierdie doel in te samel. Lede van die publiek wat kommentaar wil lewer kan dit op TLU SA se webwerf doen.